Správa za rok 2010
Tak ako i po minulé roky aj tento rok sme začali tradičným mužáckym plesom, ktorý sa uskutočnil 5.2.2010 v kultúrnom dome v Košolnej. O príjemnú zábavu v sále sa postarala hudobná skupina „ Senátor “. 
Z ohlasov párov, ktorý sa na plese zúčastnili bola zábava hodnotená veľmi dobre a dúfam že takejto spokojnosti sa budeme tešiť aj v roku 2011.

V minulom čísle časopisu „Obecný spravodaj “ som spomínal, že nám bola pridelená K-101, a tak sme vlastnili dve cisterny, ktoré sme po finančnej stránke nemohli utiahnuť. Ide predovšetkým o poplatky  STK + EK , povinné poistenie a opravy. Aby sme náklady na vozidlá znížili starú cisternu CAS-25 RTO sme sa rozhodli predať. Cisternu sa nedarilo predať. Pomocnú ruku nám podal starosta obce a vozidlo bolo predané za 2.200 €. Tieto peniaze nás dlho netešili. Na prvej súťaži na Borovej nám praskol obal na PS-12 na obežnom kole a práve táto výmena nás stála 1.300 €. Následne sme museli vymeniť obežné kolo na PS-12R/1, ktorú využíva HD dorastu chlapcov.

Plánovaný 9.ročník „ Memoriál Jána Bartoša “ sa z rodinných dôvodov p. Ing. Jána Bartoša nekonal. A tak, aby sme o tradičné hasičské popoludnie neprišli, usporiadal obecný úrad spolu s DHZ Košolná 1.ročník „ O pohár starostu obce Košolná “ Túto súťaž sa nám podarilo usporiadať až na tretí pokus, nakoľko nám počasie neprialo a ihrisko bolo v podstate stále pod vodou. Tejto súťaže sa zúčastnilo 13 hasičských družstiev. Kategória: muži, ženy, dorast.

Pozvanými hosťami boli: dôstojný pán zo Suchej nad Parnou, dôstojný pán z Dlhej, a starosta obce Dlhá a Trstín. Máme snahu uskutočniť aj druhý ročník o pohár starostu, ktorý za priaznivého počasia by sa konal 29.5.2010.
Akých súťaží sme sa doposiaľ v roku 2010 zúčastnili ?

08.05.2010 – Borová: o pohár starostu obce  muži 3.miesto, muži druhé družstvo 10.miesto
19.06.2010 – Trstín : obvodové kolo  muži 2.miesto, dorast 1.miesto
26.06.2010 – Košolná   : o pohár starostu obce muži 2.miesto, dorast 1.miesto

21.8.2010 – Suchá  nad Parnou : pohár starostu obce dorastenci 1.miesto
28.8.2010 – Špačince  – memoriál : muži 2.miesto

04.09.2010 – Dlhá : pohár starostu obce muži 2.miesto, dorastenci 1. miesto
18. septembra 2010 sa členovia DHZ zúčastnili okrskového taktického cvičenia v Dlhej.
Hasičský zbor nezabúda ani na svojich členov. Zúčastnili sme sa oslavy, popriali všetko najlepšie a veľa zdravia nášmu dlhoročnému členovi p. Vachanovi Jozefovi, ktorý sa 6.3.2010 dožil životného jubilea 60.rokov. Život nám nielen dáva, ale aj berie. Dňa 24.7.2010 sme sa rozlúčili s p. Slávom Herchlom na smútočnom obrade v Horných Orešanoch. Členom HZ, ktorí sa rozlúčky zúčastnili ďakujem za porozumenie a pochopenie.

Ďalej chcem poďakovať všetkým členom, ktorý sa snažia organizáciu HZ  posunúť vyššie a udržať ju aktívnu aj do ďalšej sezóny. Verím, že sa pridajú aj zostávajúci členovia nášho zboru.  

S pozdravom veliteľ DHZ - OHZ, Tollarovič Ľubomír
